Το 2019 μετά το ευρωπαϊκό έτος πολιτιστικής κληρονομιάς, το Διεθνές Συμβούλιο Μνημείων και Τοποθεσιών (ICOMOS) δημοσίευσε το έγγραφο για τις ευρωπαϊκές αρχές ποιότητας. Η ρουμανική προεδρία διοργάνωσε τη διάσκεψη της προεδρίας με θέμα «Quality principles for cultural heritage» (Αρχές σχετικά με την ποιότητα στον τομέα της πολιτιστικής κληρονομιάς) τον Απρίλιο του 2019 στη Sighisoara. Οι ευρωπαϊκές αρχές ποιότητας αναθεωρήθηκαν περαιτέρω τον Νοέμβριο του 2020. Το έργο αλληλοδιδαχής μεταξύ ομοτίμων «Cultural Heritage in Action» κάλυψε επίσης τις αρχές ποιότητας. Το έργο εντόπισε ορθές πρακτικές σχετικά με την ποιότητα των παρεμβάσεων στον τομέα της πολιτιστικής κληρονομιάς, οι οποίες έχουν συμπεριληφθεί στον κατάλογο ορθών πρακτικών.

Το 2019 ξεκίνησε ένα έργο αλληλοδιδαχής μεταξύ ομοτίμων με τίτλο «Cultural Heritage in Action» (Η πολιτιστική κληρονομιά σε δράση). Το έργο αυτό, το οποίο σχεδιάστηκε από την Επιτροπή και χρηματοδοτείται από το πρόγραμμα «Δημιουργική Ευρώπη», τελεί υπό τη διαχείριση κοινοπραξίας (Eurocities, KEA European Affairs, European Regions Research and Innovation Network, Europa Nostra και Architects Council of Europe). Είναι ένα από τα κληροδοτήματα του ευρωπαϊκού έτους πολιτιστικής κληρονομιάς 2018 που περιλαμβάνεται στο ευρωπαϊκό πλαίσιο δράσης στον τομέα της πολιτιστικής κληρονομιάς.

Εκτός από την έκθεση, δημιουργήθηκε μια εργαλειοθήκη (διαθέσιμη σε όλες τις επίσημες γλώσσες της ΕΕ) για να βοηθήσει τους τοπικούς και περιφερειακούς φορείς λήψης αποφάσεων να αξιολογήσουν την ποιότητα των χώρων και των κτιριακών έργων. Μια τελική διάσκεψη για την παρουσίαση και τη συζήτηση των εργασιών πραγματοποιήθηκε στο Graz και στο Maribor στις 6-8 Οκτωβρίου 2021. Η έκθεση λήφθηκε επίσης υπόψη στα συμπεράσματα του Συμβουλίου σχετικά με τον πολιτισμό, την αρχιτεκτονική υψηλής ποιότητας και το δομημένο περιβάλλον ως βασικά στοιχεία της πρωτοβουλίας για το νέο ευρωπαϊκό Μπάουχαους, τα οποία εγκρίθηκαν τον Δεκέμβριο του 2021.

Κατανόηση του ψηφιακού κοινού

Στο τέλος του 2021 η Επιτροπή δρομολόγησε τις εργασίες εμπειρογνωμόνων για το θέμα αυτό μέσω της πλατφόρμας «Voices of Culture» . Αποσκοπεί στη διερεύνηση της δυνατότητας προαιρετικών κατευθυντήριων γραμμών για τη συλλογή και τη διαχείριση δεδομένων σχετικά με το ψηφιακό κοινό, με ιδιαίτερη έμφαση στις παραστατικές τέχνες (θέατρο, χορός, ζωντανή μουσική) και την πολιτιστική κληρονομιά (μουσεία, αίθουσες τέχνης, ιστορικά κτίρια, μνημεία πολιτιστικής κληρονομιάς, εκδηλώσεις και δραστηριότητες άυλης κληρονομιάς). Οι εμπειρογνώμονες αξιοποίησαν τα διδάγματα που αντλήθηκαν από τις πρακτικές που σχετίζονται με την COVID-19 και συζήτησαν τις ευκαιρίες και τις προκλήσεις για τη συλλογή και τη διαχείριση δεδομένων του ψηφιακού κοινού σε έκθεση που θα υποβληθεί στα μέσα του 2022.

Νέες δημιουργικές γενιές

Μετά τη διάσκεψη της προεδρίας με θέμα «Young creative generations» (Νέες δημιουργικές γενιές) που διοργάνωσε η Ρουμανία τον Μάρτιο του 2019 στο Βουκουρέστι, τον Μάιο του 2019 εγκρίθηκαν τα συμπεράσματα του Συμβουλίου.

Ιδιότητα του πολίτη, αξίες και δημοκρατία

Η φινλανδική προεδρία διοργάνωσε διάσκεψη της προεδρίας με θέμα «Ιδιότητα του πολίτη, αξίες και δημοκρατία» τον Ιούλιο του 2019 στο Ελσίνκι.

Τον Δεκέμβριο του 2021 η Επιτροπή δρομολόγησε ανεξάρτητη μελέτη με τίτλο «The importance of citizens’ participation in culture for civic engagement and democracy – policy lessons from international research» (Η σημασία της συμμετοχής των πολιτών στον πολιτισμό για τη συμμετοχή των πολιτών στα κοινά και τη δημοκρατία — διδάγματα πολιτικής από διεθνείς έρευνες). Αυτή θα συνοψίζει υπάρχουσες γνώσεις και αποδεικτικά στοιχεία σχετικά μ’ αυτό το θέμα, θα καταλήγει σε βασικά διδάγματα πολιτικής και θα επισημαίνει παραδείγματα επιτυχημένων δράσεων από διάφορα κράτη μέλη της EΕ. Η μελέτη αναμένεται να ολοκληρωθεί τον Νοέμβριο του 2022.

3.3.Προτεραιότητα Γ: Ένα οικοσύστημα που να στηρίζει τους καλλιτέχνες, τους επαγγελματίες του πολιτισμού και της δημιουργίας και το ευρωπαϊκό περιεχόμενο

Καθεστώς και όροι εργασίας των καλλιτεχνών

Η Επιτροπή δημοσίευσε μελέτη σχετικά με το καθεστώς και τους όρους εργασίας των καλλιτεχνών και των επαγγελματιών του πολιτισμού και της δημιουργίας τον Δεκέμβριο του 2020 . Το Ευρωπαϊκό Δίκτυο Εμπειρογνωμόνων για τον Πολιτισμό και τον Οπτικοακουστικό Τομέα (EENCA) συνέταξε τη μελέτη, σε στενή συνεργασία με τομεακές οργανώσεις ενδιαφερομένων. Έχει διανεμηθεί ευρέως, μεταξύ άλλων μέσω παρουσίασης στη διακυβερνητική επιτροπή της σύμβασης 2005 της UNESCO τον Φεβρουάριο του 2021. Η Επιτροπή προχώρησε περαιτέρω τη διαδικασία ξεκινώντας διάλογο με την πλατφόρμα «Voices of Culture» για το ίδιο θέμα. Η έκθεση αναζήτησης ιδεών με τίτλο «Το καθεστώς και οι όροι εργασίας των καλλιτεχνών και των επαγγελματιών του πολιτισμού και της δημιουργίας» δημοσιεύθηκε τον Ιούνιο του 2021 .

Η ομάδα ΑΜΣ «Status and working conditions of artists and cultural and creative professionals» (Καθεστώς και όροι εργασίας των καλλιτεχνών και των επαγγελματιών του πολιτισμού και της δημιουργίας) ξεκίνησε τις εργασίες της τον Σεπτέμβριο του 2021, υπό την προεδρία της Αυστρίας και της Ιρλανδίας. Στις εργασίες συμμετείχαν εμπειρογνώμονες τόσο από τα Υπουργεία Πολιτισμού όσο και από τα Υπουργεία Απασχόλησης/Κοινωνικών Υποθέσεων και από τα 27 κράτη μέλη της ΕΕ. Η ομάδα έχει ως στόχο να εξετάσει τους όρους εργασίας των καλλιτεχνών και των επαγγελματιών της δημιουργίας και να ανταλλάξει ορθές πρακτικές, λαμβάνοντας επίσης υπόψη το ευρύτερο οικοσύστημα που στηρίζει τους καλλιτέχνες, τους επαγγελματίες του πολιτισμού και της δημιουργίας και το ευρωπαϊκό περιεχόμενο. Οι συστάσεις για τα θέματα αυτά θα αναπτυχθούν στις υπόλοιπες συνεδριάσεις των ομάδων. Η έκθεση της ομάδας αναμένεται έως τα μέσα του 2023.

Καλλιτεχνική ελευθερία

Η Επιτροπή διοργάνωσε διαδικτυακό εργαστήριο για την καλλιτεχνική ελευθερία στις 21 Οκτωβρίου 2021, με περίπου 60 συμμετέχοντες από 20 κράτη μέλη. Περιλάμβανε ομιλητές από διεθνείς οργανισμούς (ΟΗΕ, UNESCO, Συμβούλιο της Ευρώπης), κράτη μέλη (Σουηδία, Ισπανία), την κοινωνία των πολιτών (Culture Action Europe, FreeMuse) και το Πανεπιστήμιο του Lodz, Πολωνία. Οι τρεις συνεδριάσεις επικεντρώθηκαν α) στην τρέχουσα κατάσταση όσον αφορά την καλλιτεχνική ελευθερία στην ΕΕ· β) στις βέλτιστες πρακτικές για την υλοποίηση, την προώθηση και την προστασία της ελευθερίας της καλλιτεχνικής έκφρασης· και γ) σε ένα νομικό πλαίσιο για την προστασία, την προώθηση και την πραγμάτωση της ελευθερίας της καλλιτεχνικής έκφρασης. Η έκθεση του εργαστηρίου δημοσιεύθηκε και οι εργασίες του θα τροφοδοτήσουν επίσης τις εργασίες σχετικά με την προαναφερθείσα μελέτη για την ιδιότητα του πολίτη, τις αξίες και τη δημοκρατία.

Οπτικοακουστικές συμπαραγωγές

Η διάσκεψη της ρουμανικής προεδρίας με θέμα «Εδραίωση της ευρωπαϊκής συνεργασίας μέσω συμπαραγωγών» διοργανώθηκε τον Μάρτιο του 2019 στο Βουκουρέστι . Ακολούθησε η έγκριση του σχεδίου συμπερασμάτων του Συμβουλίου σχετικά με τη βελτίωση της διασυνοριακής κυκλοφορίας των ευρωπαϊκών οπτικοακουστικών έργων, με έμφαση στις συμπαραγωγές, τον Μάιο του 2019 .

Πρόεδρος της ομάδας ΑΜΣ ήταν οι Κάτω Χώρες, με αντιπρόεδρο τη Ρουμανία. Η έκθεσή της με τίτλο «Ανάδειξη των συμπαραγωγών» δημοσιεύθηκε στις 10 Μαρτίου 2022. Ως παρατηρητές συμμετείχαν οργανώσεις όπως η Ένωση Ευρωπαϊκών Κέντρων Κινηματογράφου (EFAD), το δίκτυο περιφερειακών ταμείων για τον κινηματογράφο (Cine-Regio), το Ευρωπαϊκό Παρατηρητήριο του Οπτικοακουστικού Τομέα και το Eurimages. Η ομάδα κατέληξε στο συμπέρασμα ότι, ενώ όλες οι συμπαραγωγές καθοδηγούνται από τον στόχο της συνένωσης δυνάμεων και της συνεργασίας, το καθεστώς της «επίσημης» συμπαραγωγής είναι καίριας σημασίας για τη δημιουργία προϋποθέσεων για δημόσια στήριξη. Οι συμπαραγωγές διακινούνται καλύτερα και προσεγγίζουν ευρύτερο κοινό απ’ ό,τι τα αμιγώς εθνικά έργα και, με τη σειρά τους, συμβάλλουν στην ενίσχυση της διεθνούς σταδιοδρομίας των ταλέντων. Η πανδημία COVID-19 άλλαξε τη φύση του οπτικοακουστικού οικοσυστήματος και των συμπαραγωγών, λειτουργώντας ως καταλύτης τάσεων και αναδεικνύοντας τη σημασία των ισορροπημένων σχέσεων μεταξύ των διαφόρων παραγόντων. Οι συμπαραγωγές αποτελούν ευκαιρία για να επανεξετάσουμε τον τρόπο συνεργασίας μας ώστε να αντιμετωπίσουμε τις πιο πιεστικές προκλήσεις της εποχής μας, στις οποίες περιλαμβάνεται ο απαραίτητος οικολογικός προσανατολισμός του οπτικοακουστικού τομέα.

Μουσική

Τον Ιούνιο του 2019 η Ρουμανία διοργάνωσε διάσκεψη της προεδρίας με θέμα «Music Moves Europe – Opportunities and Challenges of the Music Sector in the Digital Era» (Η μουσική κινεί την Ευρώπη — Ευκαιρίες και προκλήσεις του μουσικού τομέα στην ψηφιακή εποχή) στο Βουκουρέστι.

Το πρόγραμμα εργασιών 2019-2022 περιλάμβανε δύο εργαστήρια για τη μουσική το 2020. Αυτά συγχωνεύθηκαν σε μια σημαντική διαδικτυακή διάσκεψη που διοργάνωσε η Επιτροπή στις 4-5 Μαρτίου 2021, με τίτλο «Music Moves Europe: Diversity and Competitiveness of the European Music Sector» (Η μουσική κινεί την Ευρώπη: Πολυμορφία και ανταγωνιστικότητα του ευρωπαϊκού μουσικού τομέα». Συγκέντρωσε σχεδόν 100 συμμετέχοντες —κυρίως εμπειρογνώμονες από τα κράτη μέλη της ΕΕ και εκπροσώπους του μουσικού τομέα. Οι συζητήσεις της ολομέλειας με εξωτερικούς ομιλητές περιλάμβαναν συνεδριάσεις σχετικά με τον αντίκτυπο της COVID-19, τον ρόλο της μουσικής στην κοινωνική συνοχή και ευημερία, τη διαδικτυακή διανομή μουσικής και την πολιτιστική πολυμορφία, καθώς και την πρωτοβουλία «Η μουσική κινεί την Ευρώπη». Μετά τις τέσσερις αυτές συνεδριάσεις ακολούθησε συζήτηση πολιτικής μόνο για τους εμπειρογνώμονες των κρατών μελών. Τα αποτελέσματα συνοψίστηκαν σε έκθεση που τροφοδότησε επίσης μια ειδική συνεδρίαση κατά τη διάσκεψη της πορτογαλικής προεδρίας σχετικά με την έναρξη του προγράμματος «Δημιουργική Ευρώπη» τον Ιούνιο του 2021.